Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 610/13/6606	Lučenec, 29.1.2014
EEČ : 2-47-18-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého syna XXXXX, nar. 15.06.1998 hoci bol právoplatným rozsudkom Okresného súdu v Lučenci č.k. 11P 544/2010 zo dňa 20.01.2011 zaviazaný k plateniu výživného na vyššie uvedeného maloletého syna mesačne vo výške 30 % zo sumy životného minima počnúc dňom 01.01.2011 vždy mesačne predom do 25-teho dňa toho ktorého mesiaca k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Málinci a inde a za obdobie od 01.04.2013 doposiaľ matke dieťaťa XXXXX na výživnom dlhoval celkovú sumu 269,86 €,

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári  vedené trestné stíhanie  pre prečin zanedbania povinnej výživy podľa § 207 ods. 1  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení skráteného vyšetrovania poverený príslušník PZ predložil vyšetrovací spis po preskúmaní ktorého som zistila, že sú splnené podmienky na postup zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák.
	V priebehu skráteného vyšetrovania obvinený XXXXX uviedol, že s bývalou manželkou XXXXX majú spoločného syna XXXXX Doznal, že vyživovaciu povinnosť v rozsahu 30 % zo sumy životného minima mesačne k rukám matky dieťaťa neplnil od apríla 2013. Podľa jeho výpovede syna pravidelne navštevuje a kupuje mu tiež rôzne veci. Dňa 20.01.2014 sa dostavil na okresnú prokuratúru s tým, že dozorujúcej prokurátorke predložil fotokópiu poštového poukazu z ktorého vyplýva, že dňa 20.01.2014 poškodenej zaslal sumu 300,- € ako splátku výživného. 
Svedkyňa - poškodená XXXXX vypovedala, že obvinený si vyživovaciu povinnosť na maloletého XXXXX neplnil od apríla 2013. Aj napriek tomu však syn núdzou netrpel, vedela sa o neho postarať aj z toho dôvodu, že doma chová kravu a iné domáce zvieratá. Dňa 28.01.2014 potvrdila, že od obvineného v mesiaci január prevzala spolu sumu 310,- €, čím vyplatil všetko dlžné výživné vrátane výživného, ktoré je splatné k 25.01.2014. 
Skutočnosť, že obvinený na adresu poškodenej zaslal sumu 300,- € potvrdzuje aj fotokópia poštovej poukážky. 
	Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a  svoju vyživovaciu povinnosť voči maloletému synovi XXXXX dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka